Уэзырат Тхьэм быну къызитар
Бицу Анатолий, КъБР-м и цIыхубэ усакIуэ
Уэзырат сэ сиIар гурыфIыгъуэу,
Уэзырат Тхьэм быну къызитар.
Семыхъуапсэу зыми, семыфыгъуэу
Сэ уэрат дунейм сыщIытетар.
Узгъэгушхуэрт — удэсхьейм угъущIэу,
Укъесхьэхым, ущIытэу успIат.
IэфI пщысщIыну — зэзу дыдж
мы гъащIэр
Усэ хэплъыхьакIэ згъэлъэпIат.
Аркъудейт уэ упсэуну щIэбдзэу,
Илъэс плIыщIым уебэкъуа къудейт.
Мы щIы фIыцIэу, цIыхур зэпщIам
бадзэу,
ХьэкIэкхъуэкIэр сыту щыкуэдIей!
ХьэкIэкхъуэкIэщ хужыпIэныр мащIэщ
Гъуанэдэуэу уэ узыукIам.
Техуэн си гум, хуэмызэм хуэфащэм
Уи псэ хейр пIихыну зылъэкIар?!
Уи кIуэдыкIэ хъуам уэ сехь и бампIэм…
Яужь дыдэ псалъэу сыт жыпIат?
ХэкIрэт уи псэр,
Укъызэджэу: «Папэ!»,
Пичрэт уи бзэр,
Къыдэпшейуэ: «Па-а!»?
Сыту хьэлъэ, сыту гугъу, гугъущэ
ЩIэплъхьэжыну уипкъ къикIа уи бын!
Ар и натIэ хъуакъым уянэ дыщэм,
Ищри уяпэ… —
И насыпщ абы!
Согъэбыдэ, согъэбыдэ си гур… —
ТIэкIу сыпсэууэ, хуейщ куэд
пхуэсщIэжын.
КъыздиIыгъмэ Къитым ди щхьэщыгум,
ГъащIэ тхылъ ныкъуэтхми пысщэжынщ.
А тхылъ пIащэр теухуащ цIыху гъащIэм,
Си унагъуэм, мы дуней уейпсейм.
Телъщи уи цIэр — си Iупэр мыгъущIэ.
Аращ тхэным сыщIыхуэнэпсейр.
Пхуэзусат сэ, укъалъхуа къудейуэ,
ФIыр зи плъапIэ гущэкъу уэрэд нэху.
Пхузоусыр ноби, сихьу гуауэм,
Гъыбзэм хуэзмыгъакIуэ уэрэд щэху.
Си уэрэдхэм дяпэкIэ хэтынур
Псалъэу дунейм тетым я нэхъ IэфIщ.
Си уэрэдхэм дяпэкIэ щIэтынур
ЩIым макъамэу щыIум я нэхъыфIщ.
…Сопсэу нобэ, си къуэ, зэрыслъэкIкIэ.
СыпсэухукIэ уи цIэр сIурылъынщ.
Къэсу пIалъэр мы си псэр щыхэкIкIи
Сыноджэнщсэ, жысIэу: «си Алим!»
